慶東宮生辰
作者：周必大
朝代：宋

paragraphs: 聖祖基長發，皇家慶遠覃。
金輪常御極，銀榜夙占男。
萸節辰遲五，蓂階莢度三。
英姿同父祖，秀氣集輿堪。
仁孝由天縱，溫文亦性涵。
兩宮今並事，三善此誰慙。
玉佩班昕肅，牙篦道日談。
儉寧從節苦，正每斥言甘。
甲觀蘭開殿，南陽菊映潭。
名參周發誦，壽百古彭聃。
政省叨峩弁，宮僚阻盍簪。
賓筵應秩秩，鐘鼓夢韽韽。